CELEX: 32016D1774
Language: bg
Date: 2016-10-04 00:00:00
Title: Решение за изпълнение (ЕС) 2016/1774 на Комисията от 4 октомври 2016 година за изменение на Решение 2010/381/ЕС относно спешните мерки, приложими към пратки с продукти от аквакултури, внесени от Индия и предназначени за консумация от човека (нотифицирано под номер С(2016) 6280) (Текст от значение за ЕИП)

6.10.2016   
            
            
               BG
            
            
               Официален вестник на Европейския съюз
            
            
               L 271/7
            
         РЕШЕНИЕ ЗА ИЗПЪЛНЕНИЕ (ЕС) 2016/1774 НА КОМИСИЯТА
   от 4 октомври 2016 година
   за изменение на Решение 2010/381/ЕС относно спешните мерки, приложими към пратки с продукти от аквакултури, внесени от Индия и предназначени за консумация от човека
   
      
         (нотифицирано под номер С(2016) 6280)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
   като има предвид, че:
   
               (1)
            
            
               В Регламент (ЕО) № 178/2002 се определят общите принципи, уреждащи въпросите, свързани с храните и фуражите като цяло, и в частност тяхната безопасност, на национално равнище и на равнището на Съюза. В него се предвиждат спешни мерки, когато е очевидно, че дадена храна или фураж, които са внесени от трета държава, има вероятност да представляват сериозен риск за здравето на човека или животните или за околната среда и че този риск не може да бъде задоволително ограничен чрез мерки, предприети от държавите членки.
            
         
               (2)
            
            
               В Директива 96/23/ЕО на Съвета (2) се предвижда производственият процес за животни и първични продукти от животински произход да бъде наблюдаван с цел откриване на определени вещества и остатъчни вещества в живи животни, в техните екскременти, телесни течности и тъкани, в животински продукти, фуражи и питейна вода.
            
         
               (3)
            
            
               В Решение 2010/381/ЕС на Комисията (3) се предвижда, че най-малко 10 % от пратките с продукти от аквакултури от Индия, предназначени за консумация от човека, трябва да бъдат изследвани за наличието на фармакологичноактивните субстанции, определени в член 2, буква а) от Регламент (ЕО) № 470/2009 на Европейския парламент и на Съвета (4), и по-специално хлорамфеникол, тетрациклин, окситетрациклин и хлортетрациклин и метаболити на нитрофурани.
            
         
               (4)
            
            
               Резултатите от аналитичните тестове, извършени от официални лаборатории за контрол, показват незадоволително ниво на съответствие на продуктите от аквакултури от Индия, предназначени за консумация от човека, по отношение на наличието на остатъчни количества хлорамфеникол, тетрациклин, окситетрациклин, хлортетрациклин и метаболити на нитрофурани.
            
         
               (5)
            
            
               Резултатите от проверка, извършена в Индия през март 2014 г. от службата за инспекции на Комисията, потвърждават, че индийските гаранции по отношение на остатъците в продукти от аквакултури зависят в голяма степен от допълнителните действащи програми за изпитване преди събирането на реколтата и преди износ, които смекчават до известна степен постоянните пропуски при официалните проверки в стопанствата, и по-конкретно твърде незадоволителните официални проверки във връзка с употребата на ветеринарномедицински продукти. Относително малкият брой вещества, изпитвани в рамките на тези допълнителни програми, обаче отслабва надеждността на тези гаранции. До този момент препоръките, формулирани в доклада от проверката относно официалния мониторинг на стопанствата за аквакултури, не са намерили задоволителен отговор.
            
         
               (6)
            
            
               Целесъобразно е мерките, предвидени в Решение 2010/381/ЕС, да се адаптират по отношение на всички продукти от аквакултури, предназначени за консумация от човека и внесени от Индия. Обхватът на изискването за извършване на задължително изпитване следва да бъде разширен, за да може индийските производители да продължат да бъдат възпирани от злоупотреба с вещества и за да се сведат до минимум рисковете за човешкото здраве в Европейския съюз.
            
         
               (7)
            
            
               След въвеждането на интегрираната компютризирана ветеринарна система (TRACES) в съответствие с член 3 от Решение 2004/292/ЕО на Комисията (5) и в резултат на подобреното използване на модула за внос в TRACES по отношение на информацията за резултатите от лабораторните тестове държавите членки следва да бъдат освободени от задължението за тримесечно докладване, предвидено в член 5, параграф 2 от Решение 2010/381/ЕС.
            
         
               (8)
            
            
               Поради това Решение 2010/381/ЕС следва да бъде съответно изменено.
            
         
               (9)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Решение 2010/381/ЕС се изменя, както следва:
   
               1)
            
            
               В член 3 параграф 1 се заменя със следното:
               „1.   Като използват подходящи планове за вземане на проби, държавите членки гарантират, че са взети официални проби от поне 50 % от пратките, представени за внос на граничните инспекционни пунктове на тяхна територия. В случай че една пратка се състои от продукти от аквакултури от повече от едно стопанство на произход, проби се вземат за всяко отделно стопанство.“
            
         
               2)
            
            
               В член 5 параграф 2 се заличава.
            
         Член 2
   Адресати на настоящото решение са държавите членки.
   
      Съставено в Брюксел на 4 октомври 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 31, 1.2.2002 г., стр. 1.
   
      (2)  Директива 96/23/ЕО на Съвета от 29 април 1996 г. относно мерките за наблюдение на определени вещества и остатъци от тях в живи животни и животински продукти (ОВ L 125, 23.5.1996 г., стр. 10).
   
      (3)  Решение 2010/381/ЕС на Комисията от 8 юли 2010 г. относно спешните мерки, приложими към пратки с продукти от аквакултури, внесени от Индия и предназначени за консумация от човека (ОВ L 174, 9.7.2010 г., стр. 51).
   
      (4)  Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (ОВ L 152, 16.6.2009 г., стр. 11).
   
      (5)  Решение 2004/292/ЕО на Комисията от 30 март 2004 г. относно въвеждането на системата TRACES и за изменение на Решение 92/486/ЕИО (ОВ L 94, 31.3.2004 г., стр. 63).